
๏ ฉันนั่งจิบตะวันที่กลั่นแสง
ยามอุษาฟ้าแดงสิ้นดาวใส
ฉันได้ลิ้มหยาดหยดรสวิไล
เมื่ออุทัยทาบฟ้าปรากฏองค์

๏ รสอรุณยอดเยี่ยมเปี่ยมความหวัง
รสชาติดังได้จริงสิ่งประสงค์
แสงซาบซ่านผ่านผาดิบป่าดง
แรงฝันดั่งนางหงส์เหินเมฆา

๏ ฉันยังจิบตะวันอันแผดแสง
ทั้งสายเที่ยงแดดแรงยิ่งแสบซ่า
รสเผ็ดร้อนกร่อนลิ้นจนชินชา
ผ่านเวลาแม้บ่ายไม่เว้นชิม

๏ จนแทบลืมรสอรุณที่กรุ่นหอม
ละเมียดย้อมเยาว์ตะวันอันอ่อนนิ่ม
น้อยเดียงสาแสนอร่อยค่อยจิบลิ้ม
เที่ยงบ่ายแค่แหยะยิ้มดั่งชิมยา

๏ ฉันเฝ้าจิบตะวันอันอ่อนแสง
ยามร้อนแรงร่อยลงตรงเหลี่ยมผา
รสชาติคงนุ่มแน่นแสนโอชา
อนิจจาลิ้นฉันมันลืมรส

๏ ฉันอยากจิบตะวันที่ผ่านฟ้า
ด้วยลิ้นซับรับซ่าทุกรินหยด
แต่วิถีแห่งแสงที่แรงยศ
กลับบี้บดความหวังให้พังภินท์

๏ ฉันนั่งจิบสางตะวันอันมืดมิด
แม้ตะวันดับสนิทปกปิดสิ้น
เพียงถ้วยว่างใบเก่าเฝ้าธานินทร์
ฉันยังรินยังลิ้มชิมตะวัน ๚ะ๛

